钦定古今图书集成/理学汇编/学行典/第235卷 > 向雄
## 钦定古今图书集成/理学汇编/学行典/第235卷 > 向雄

按《晋书向雄传》：“雄字茂伯，河内山阳人也。父韶，彭城
太守。雄初仕郡，为主簿，事太守王经。及经之死也，雄
哭之尽哀，市人咸为之悲。后太守刘毅尝以非罪笞
雄，及吴奋代毅为太守，又以少谴系雄于狱。司隶锺
会于狱中辟雄为都官从事。会死，无人殡殓，雄迎丧
而葬之。文帝召雄而责之曰：‘往者王经之死，卿哭王
经于东市，我不问也。今锺会躬为叛逆，又辄收葬，若
复相容，其如王法何’？”雄曰：“昔者先王掩骼埋胔，仁流
朽骨，当时岂先卜其功罪而后葬之哉！今王诛既加，
于法已备，雄感义收葬，教亦无阙。法立于上，教弘于
下，何必使雄违生背死，以立于时？殿下仇枯骨而捐
之中野，为将来仁贤之资，不亦惜乎！”帝甚悦，与谈宴
而遣之。累迁黄门侍郎。时吴奋、刘毅俱为侍中，同在
门下，雄初不交言。武帝闻之，敕雄令复君臣之好。雄
不得已，乃诣毅再拜曰：“向被诏命，君臣义绝，如何”于
是即去。帝闻而大怒，问雄曰：“我令卿复君臣之好，何
以故绝？”雄曰：“古之君子，进人以礼，退人以礼。今之进
人若加诸膝，退人若坠诸川，刘河内于臣不为戎首，
亦已幸甚，安复为君臣之好？”帝从之。泰始中，累迁秦
州刺史，假赤幢、曲盖、鼓吹，赐钱二十万。咸宁初，入为
御史中丞，迁侍中，又出为征虏将军。太康初，为河南
尹，赐爵关内侯。齐王攸将归藩，雄谏曰：“陛下子弟虽
多，然有名望者少。齐王卧在京邑，所益实深，不可不
思。”帝不纳。雄固谏忤旨，起而径出，遂以愤卒。弟匡，惠
帝世以为护军将军。